SKRIFTLIG FORESPØRGSEL E-2493/01

af Glenys Kinnock (PSE) til Kommissionen

(13. september 2001)

Om: Korruption

Kan Kommissionen oplyse, hvilke skridt den har taget til gennemførelse af det tilsagn, den afgav på EU-Afrika topmødet i Cairo i april 2000, om at træffe de nødvendige foranstaltninger til at bekæmpe korruption og sikre, at illegalt erhvervede offentlige midler, der er deponeret på udenlandske bankkonti, opspores og returneres til giverlandet?

Svar afgivet på Kommissionens vegne af António Vitorino

(15. november 2001)

I overensstemmelse med artikel 29 i EU-traktaten og henstilling nr. 7 om forebyggelse og bekæmpelse af organiseret kriminalitet: En EU-strategi for begyndelsen af det nye årtusind af 27. marts 2000(1) medvirker Kommissionen til EU's målsætning med henblik på at forebygge og bekæmpe korruption ved et tættere samarbejde mellem politi-, told- og retsmyndigheder og indbyrdes tilnærmelse af medlemsstaternes strafferet samt ved udviklingen af en bred, tværfaglig politik for EU, der omfatter alle søjler, til imødegåelse af korruption, hvorved der tages hensyn til det arbejde der udføres i andre internationale statslige og ikke-statslige organisationer.

Kommissionen vil gerne forsikre det ærede medlem om, at den til fulde vil benytte sin indflydelse i alle internationale fora, hvor Kommissionen er repræsenteret, til at fordømme, bekæmpe og forebygge alle former for korruption.

Fremme af god regeringsførelse, herunder bekæmpelse af korruption, er udtrykkeligt nævnt som et af de afgørende elementer i strategien for at nedbringe fattigdom i forbindelse med Fællesskabets udviklingsaktiviteter som fastlagt af Rådet og Kommissionen.

Cotonou-aftalen med landene i Afrika, Caribien og Stillehavet (AVS) indeholder en særlig procedure for behandling af korruption. God regeringsførelse er et grundlæggende element i aftalen, og alvorlige tilfælde af korruption som omhandlet i aftalens artikel 97 er en overtrædelse af dette element. Sådanne tilfælde bør medføre, at parterne holder samråd, og at der træffes passende foranstaltninger. Proceduren i artikel 97 blev anvendt for første gang overfor Liberia i september 2001 som følge af påstået korruption, bl.a. i forbindelse med importmonopoler og -licenser inden for skovbrugssektoren. Den liberianske regering er blevet indkaldt til samråd.

Med hensyn til spørgsmålet om ulovligt erhvervede offentlige midler, der deponeres på udenlandske bankkonti, og returneres til oprindelseslandet, vil Kommissionen gerne henlede det ærede medlems opmærksomhed på, at undersøgelsen af disse sager ofte afhænger af bilaterale aftaler mellem landene, og at nogle medlemsstater ikke ønsker at aftale harmoniserede procedurer for hele EU. Alle medlemsstaterne er imidlertid bundet af direktivet om hvidvaskning af penge, Rådets direktiv 91/308/EØF af 10. juni 1991 om forebyggende foranstaltninger mod anvendelse af det finansielle system til hvidvaskning af penge(2), og af andre standarder fastlagt af Europarådet og Den Finansielle Aktionsgruppe vedrørende Hvidvaskning af Penge. Desuden vil en udvidelse af direktivet om hvidvaskning af penge, således som foreslået i Rådets fælles holdning (EF) nr. 5/2001(3), dække et meget bredere område af lovovertrædelser, der kan formodes at give anledning til hvidvaskning, herunder korruption.

Endelig medvirker Kommissionen til en fælles stillingtagen i Den Europæiske Union og overvejer at anmode om Rådets tilladelse til på Fællesskabets vegne at føre forhandlinger med De Forenede Nationer om en antikorruptionskonvention. Den ad hoc-komité, som har fået mandat til at forhandle om denne konvention af Generalforsamlingen, vil tage spørgsmålet op om deponering af midler erhvervet ulovligt ved korruption, herunder hvidvaskning af penge, og returnering til giverlandet af disse midler.

(1) EFT C 124 af 3.5.2000.

(2) EFT L 166 af 28.6.1991.

(3) EFT C 36 af 2.2.2001.